钦定古今图书集成/理学汇编/字学典/第089卷 > 《又启》陶弘景
## 钦定古今图书集成/理学汇编/字学典/第089卷 > 《又启》陶弘景

《乐毅论》，愚心近甚，疑是摹而不敢轻言，今旨以为非
真，窃自信颇涉有悟，箴咏吟赞，过为沦弱。许靖素段，
遂蒙永给，仰铭矜奖，益无喻心。此书虽不在法例，而
致用理均，背间细楷，兼复两翫。先于都下偶得飞白
一卷，云自逸少好迹，臣不尝别见，无以能辨，惟觉势
力惊绝，谨以上呈于臣，非用脱可充阁，愿仍以奉上。
臣昔于马澄处见逸少《正书目录》一卷，澄云：“右军劝
进《洛神赋》诸书十馀首，皆作今体，惟《急就章》二篇，古
法紧细，近脱忆此语，当是零落，已不复存。”澄又云：“帖
注出装者，皆拟赉诸王及朝士。臣近见三卷首帖，亦
谓久已分本，不敢议此，正复希于三卷中一两条，更
得预出装之例耳。”天旨遂复顿给完卷，下情益深悚
息。近初见卷，题云“第二十三四”，已欣其多。今者赐书，
卷第遂至二百七十，惋讶无已。天府如海，非一瓶所
汲，良用息心。前后都已蒙见大小五卷，于野拙之分，
实已过幸，若非殊恩，岂可觖望。愚固本博涉，而不能
精，昔患无书可看，乃愿作主书令史。晚爱隶法，又羡
典掌之人。常言人生数纪之内，识解不能周流天壤，
区区惟充恣五欲，实可耻愧。每以为得作才鬼，亦当
胜于顽仙。至今犹然，始欲翻然之。自无射以后，国政
方殷，山心歉默，不敢复以闲虚尘触，谨于此题事故，
遂成烦黩。伏愿圣慈，照录诚慊。